Vetrák, Milan, poslanec NR SR (2021-06-17):
Ďakujem za slovo, pán predsedajúci. Ústavnoprávny výbor je gestorským výborom k tomuto návrhu zákona a ako to už býva pri takýchto rozsiahlejších návrhoch, prichádza aj parlamentná legislatíva s rôznymi vylepšeniami, ktoré majú často legislatívno-technický charakter, a aj v tomto prípade bolo navrhnutých pomerne dosť rôznych vylepšení, ale následne sme mali aj rokovanie s pánom podpredsedom vlády, s vládnou legislatívou a zhodli sme sa, že z toho množstva návrhov na vylepšenie textu, či už v poznámkach pod čiarou, alebo priamo spresnenia niektorých formulácií, vyberieme trinásť, ktoré majú určitý prínos pre právny predpis, pre jeho lepšiu, lepšiu zrozumiteľnosť a porozumenie. A to je aj odôvodnenie pozmeňujúceho návrhu, ktorý by som teraz rád v rámci tohto môjho príspevku prečítal, pretože inak v princípe ide o technický predpis, tak ako ho vníma aj Európska komisia a vlastne všetky predpisy, ktoré odkazujú na, alebo zákony, ktoré odkazujú na tento zákon, sa tiež považujú za technické predpisy a nič iné v tomto pozmeňováku nie je ako precizovanie právnej úpravy, zlepšenie formulácie textu, spresnenie poznámok pod čiarou. Čiže budem čítať pozmeňovák tak, ako som ho navrhol. Vládny návrh zákona, ktorým sa mení a dopĺňa zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov a ktorým sa menia a dopĺňajú niektoré zákony, sa mení a dopĺňa takto: 1. V čl. I bode 2 v § 3 ods. 1 písm. h) sa slovo „autorizovaných“ nahrádza slovom „notifikovaných“. 2. V čl. I bode 5 (poznámke pod čiarou k odkazu 16), bode 24 (poznámke pod čiarou k odkazu 54), bode 27 (poznámke pod čiarou k odkazu 69) a bode 36 (poznámke pod čiarou k odkazu 81) sa za slová „2017/ 746“ vkladajú slová „v platnom znení“. 3. V čl. I bode 6 v § 4 ods. 5 sa slová „hospodárskeho subjektu16a) alebo podľa osobitného predpisu16b) len počas mimoriadnej situácie17), z dôvodu nevyhnutnej ochrany oprávneného záujmu.“ nahrádzajú slovami „hospodárskeho subjektu16a) počas mimoriadnej situácie17) z dôvodu nevyhnutnej ochrany oprávneného záujmu alebo podľa osobitného predpisu.17a)“ a na konci sa pripája táto veta: „Úrad informuje Komisiu podľa osobitného predpisu.17b)“ Poznámky pod čiarou k odkazom 16a,17a a 17b znejú: „16a) Čl. 3 ods. 13 nariadenia Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ ES a nariadení (ES) č. 765/2008 a (EÚ) č. 305/ 2011 (Ú. v. EÚ L 169, 25. 6. 2019). 17a) Napríklad čl. 59 nariadenia (EÚ) 2017/745 v platnom znení, čl. 54 nariadenia (EÚ) 2017/746, odporúčanie Komisie (EÚ) 2020/403 z 13. marca 2020 o postupoch posudzovania zhody a dohľadu nad trhom v kontexte hrozby súvisiacej s ochorením COVID-19 (Ú. v. EÚ L 791, 16. 3. 2020). 17b) Čl. 59 ods. 2 nariadenia (EÚ) 2017/745 v platnom znení. Čl. 54 ods. 2 nariadenia (EÚ) 2017/746.“ Poznámka pod čiarou k odkazu 16b sa vypúšťa. 4. V čl. I bode 8 v § 6 ods. 4 sa za slovo „splnomocnenia“ vkladajú slová „alebo jeho preklad“. 5. V čl. I bode 9 v § 9a sa za slovo „subjekt“ vkladá slovo „určený“. 6. V čl. I bode 27 poznámka pod čiarou k odkazu 65 znie: „65) Čl. 16 ods. 2 až 4 nariadenia (EÚ) 2019/1020.“ 7. V čl. I bode 27 v § 27 ods. 1 písm. e) sa slová „umožniť prijať hospodárskemu subjektu“ nahrádzajú slovami „uložiť opatrenie hospodárskemu subjektu prijať“, vypúšťajú sa slová „pričom upozornenia a označenia určeného výrobku podľa osobitného predpisu66) musia byť v štátnom jazyku,“ a na konci sa čiarka nahrádza bodkočiarkou a pripájajú sa tieto slová: „orgán dohľadu je oprávnený určiť, že upozornenia a označenia určeného výrobku podľa osobitného predpisu66) musia byť v štátnom jazyku,“. 8. V čl. I bode 27 v § 27 ods. 1 písm. f) sa slová „písmena d)“ nahrádzajú slovami „písmen d) a e)“. 9. V čl. I bode 27 v § 27 ods. 1 písm. k), l) a m) sa slovo „c)“ nahrádza slovom „d)“. 10. V čl. I bode 27 v § 27 ods. 4 písm. g) sa slová „vzoriek, uchovávania a skúšok“ nahrádzajú slovami „na činnosti podľa odseku 1 písm. c)“. 11. V čl. I bode 36 poznámke pod čiarou k odkazu 71 sa vypúšťajú slová „ods. 3“. 12. V čl. I bode 36 v § 29 ods. 4 písm. b) sa slovo „h)“ nahrádza slovom „i)“. Bod 13. V čl. I bode 36 v § 29 ods. 4 písm. d) sa slovo „g)“ nahrádza slovom „h)“. No a na záver ešte navrhujem, aby sa bod 3 zo spoločnej správy vyňal na osobitné hlasovanie. Hlavne pre pána spravodajcu. Takže to bol celý pozmeňujúci návrh, ako ste počuli, v podstate legislatívno-technické záležitosti alebo ustanovenia, návrhy, na ktorých bola zhoda aj medzi vládnou a parlamentnou legislatívou, takisto so súhlasom pána podpredsedu vlády. Ja by som vás všetkých chcel požiadať, aby ste najmä s cieľom lepšej zrozumiteľnosti toho návrhu a lepšieho porozumenia pre adresátov právnej normy podporili aj tento pozmeňujúci a doplňujúci návrh a následne aj celý predpis. Ďakujem pekne za pozornosť.